12. ฐานะการเงินและผลการดำเนินงาน

งบการเงิน

รายงานการสอบบัญชี

สรุปรายงานการตรวจสอบบัญชีในระยะ 3 ปี ที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินของบริษัท โอซีซี จำกัด (มหาชน)
และสารสนเทศทางการเงินที่ปรากฏในรายงานประจำปี
งบการเงินดังกล่าวได้จัดทำขึ้นตามมาตรฐานการบัญชีที่รับรองทั่วไป
โดยได้มีการพิจารณาเลือกใช้นโยบายบัญชีที่เหมาะสมและถือปฏิบัติอย่างสม่ำเสมอ
ใช้ดุลยพินิจอย่างระมัดระวัง และประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน
โดยผู้สอบบัญชีได้แสดงความเห็นต่องบการเงินของบริษัทในรายงานของผู้สอบบัญชี
เพื่อประโยชน์ของผู้ถือหุ้นและนักลงทุนทั่วไปในการใช้งบการเงิน

คณะกรรมการบริษัทได้แต่งตั้งคณะกรรมการตรวจสอบ
ซึ่งประกอบด้วยกรรมการที่มีคุณสมบัติเป็นกรรมการอิสระมีความรู้ ความเข้าใจในด้านการบัญชี
การเงิน และบริหารธุรกิจเป็นอย่างดี
ให้กำกับดูแลคุณภาพของงบการเงินและประเมินระบบการควบคุมภายในให้มีประสิทธิผล
เพื่อให้มั่นใจได้ว่ามีการบันทึกทางบัญชีถูกต้อง ครบถ้วนอย่างเพียงพอ ทันเวลา
และป้องกันไม่ให้เกิดการทุจริตหรือการดำเนินการที่ผิดปกติ
ซึ่งความเห็นของคณะกรรมการตรวจสอบปรากฏในรายงานของคณะกรรมการตรวจสอบซึ่งแสดงไว้ในรายงานประจำปีแล้ว

คณะกรรมการบริษัทมีความเห็นว่าระบบการบริหารจัดการและการควบคุมภายในของบริษัท
สามารถสร้างความเชื่อมั่นได้ว่างบการเงินของบริษัท ณ วันที่ 31 ธันวาคม 2553
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามสาระสำคัญของหลักการมาตรฐานบัญชีที่รับรองทั่วไป
และปฏิบัติถูกต้องตามกฎหมายและระเบียบอื่นๆ ที่เกี่ยวข้อง

นางกาญจนา สายสิริพร นางธีรดา อำพันวงษ์

ประธานกรรมการ กรรมการผู้จัดการและประธานเจ้าหน้าที่บริหาร

ตารางสรุปงบการเงิน (หน่วย 1:1000 บาท)

  -----------------------------------------------------------------------------------------------
  รายการ                        2553                  2552                  2551        
  ----------------------------- ----------- --------- ----------- --------- ----------- ---------
  รายได้จากการขาย                1,267,223   100.00%   1,187,248   100.00%   1,162,869   100.00%

  หัก ต้นทุนขาย                    649,548     51.26%    591,384     49.81%    572,269     49.21%

  กำไรขั้นต้น                      617,675     48.74%    595,764     50.19%    590,600     50.79%

  หัก ค่าใช้จ่ายในการขายและบริหาร    557,682     44.01%    527,314     44.41%    521,179     44.82%

  กำไรจากการดำเนินงาน            59,993      4.73%     68,550      5.77%     69,421      5.97%

  บวก รายได้อื่น                   43,002      3.39%     26,867      2.26%     16,132      1.39%

  กำไรก่อนดอกเบี้ยจ่ายและภาษีเงินได้   102,995     8.13%     95,417      8.04%     85,553      7.36%

  หัก ดอกเบี้ยจ่าย                  1                     1                     1           0.00%

  กำไรก่อนภาษีเงินได้               102,994     8.13%     95,416      8.04%     85,552      7.36%

  หัก ภาษีเงินได้                   26,280      2.07%     22,867      1.93%     23,596      2.03%

  กำไร (ขาดทุน) สุทธิ              76,714      6.05%     72,549      6.11%     61,956      5.33%

  รายการ                        2553                  2552                  2551        

  รายได้รวม                      1,310,225   100.00%   1,214,115   100.00%   1,179,001   100.00%

  ค่าใช้จ่ายรวม                    1,207,230   92.14%    1,118,698   92.14%    1,093,448   92.74%

  กำไรก่อนดอกเบี้ยจ่ายและภาษีเงินได้   102,995     7.86%     95,417      7.86%     85,553      7.26%

  หัก ดอกเบี้ยจ่าย                  1                     1                     1           

  หัก ภาษีเงินได้                   26,280      2.01%     22,867      1.88%     23,595      2.00%

  กำไรสุทธิ                       76,714      4.49%     72,549      5.98%     61,956      5.25%
  -----------------------------------------------------------------------------------------------

อัตราส่วนทางการเงินที่สำคัญ

  ------------------------------------------------------------------------------------
                                      2553           2552             2551       
  ----------------------------------- -------- ----- ---------- ----- ---------- -----
  อัตราส่วนสภาพคล่อง (LIQUIDITY RATIO)                                              

  อัตราส่วนสภาพคล่อง                     2.73     เท่า   3.30       เท่า   2.66       เท่า

  อัตราส่วนสภาพคล่องหมุนเร็ว               1.26     เท่า   1.55       เท่า   1.17       เท่า

  อัตราส่วนสภาพคล่องกระแสเงินสด           0.64     เท่า   0.19       เท่า   0.52       เท่า

  อัตราส่วนหมุนเวียนลูกหนี้การค้า             5.37     เท่า   5.41       เท่า   5.73       เท่า

  ระยะเวลาเก็บหนี้เฉลี่ย                   67       วัน    67         วัน    63         วัน

  อัตราส่วนหมุนเวียนสินค้าคงเหลือ            3.81     เท่า   3.52       เท่า   3.41       เท่า

  ระยะเวลาขายสินค้าเฉลี่ย                 94       วัน    102        วัน    106        วัน

  อัตราส่วนหมุนเวียนเจ้าหนี้                 5.97     เท่า   5.90       เท่า   5.56       เท่า

  ระยะเวลาชำระหนี้                      60       วัน    61         วัน    65         วัน

  Cash Cycle                          101      วัน    108        วัน    104        วัน

  อัตราส่วนแสดงความสามารถในการหากำไร                                               
  (PROFITABILITY RATIO)                                                          

  อัตรากำไรขั้นต้น                        48.74    %     50.19      %     50.79      %

  อัตรากำไรจากการดำเนินงาน              4.73     %     5.77       %     5.97       %

  อัตรากำไรอื่น                          3.28     %     2.21       %     1.37       %

  อัตราส่วนเงินสดต่อการทำกำไร             194.06   %     46.67      %     126.80     %

  อัตรากำไรสุทธิ                         5.86     %     5.98       %     5.25       %

  อัตราผลตอบแทนผู้ถือหุ้น                   13.94    %     14.25      %     13.16      %

  อัตราส่วนแสดงประสิทธิภาพในการดำเนินงาน                                              
  (EFFICIENCY RATIO)                                                             

  อัตราผลตอบแทนจากสินทรัพย์               10.32    %     10.54      %     9.52       %

  อัตราผลตอบแทนจากสินทรัพย์ถาวร           122.39   %     105.61     %     89.25      %

  อัตราการหมุนของสินทรัพย์                 1.76     เท่า   1.76       เท่า   1.81       เท่า

  อัตราส่วนวิเคราะห์นโยบายทางการเงิน                                                  
  (FINANCIAL RATIO)                                                              

  อัตราส่วนหนี้สินต่อส่วนของผู้ถือหุ้น            0.39     เท่า   0.31       เท่า   0.40       เท่า

  อัตราส่วนความสามารถชำระดอกเบี้ย         N/A      เท่า   N/A        เท่า   N/A        เท่า

  อัตราส่วนความสามารถชำระภาระผูกพัน       1.18     เท่า   0.94       เท่า   0.56       เท่า

  อัตราการจ่ายเงินปันผล                                  45.49      %     48.42      %
  ------------------------------------------------------------------------------------

คำอธิบายและการวิเคราะห์ฐานะการเงินและผลการดำเนินงาน

1.  ผลการปฏิบัติตามแผนดำเนินธุรกิจ

บริษัทไม่ได้เปิดเผยเป้าหมายการดำเนินธุรกิจในระยะเวลา 3-5
ปีข้างหน้าไว้กับผู้ถือหุ้นหรือบุคคลภายนอกทั่วไป ส่วนภาพรวมผลการดำเนินงานในปี 2553
ที่ผ่านมาต่ำกว่าเป้าหมายที่กำหนดเล็กน้อย เนื่องจากได้รับผลกระทบจากปัจจัยภายนอก

2.  ผลการดำเนินงาน

    1.  ภาพรวมของผลการดำเนินงานที่ผ่านมา

ในปี 2553 บริษัทมีรายได้รวม 1,310.23 ล้านบาท เปรียบเทียบกับปีก่อนเพิ่มขึ้น 96.11 ล้านบาท
คิดเป็นอัตราส่วนเพิ่มขึ้น 7.92% มีค่าใช้จ่ายรวมทั้งสิ้น 1,207.23 ล้านบาท เพิ่มขึ้นจากปีก่อน
88.53 ล้านบาท คิดเป็นอัตราส่วนเพิ่มขึ้น 7.91%
และมีกำไรสุทธิหลังจากหักภาษีเงินได้นิติบุคคลแล้ว 76.71 ล้านบาท เปรียบเทียบกับปีก่อนเพิ่มขึ้น
4.17 ล้านบาท คิดเป็นอัตราส่วนเพิ่มขึ้น 5.74%

ภาวะเศรษฐกิจไทยในรอบปีที่ผ่านมา แม้ต้องเผชิญปัจจัยลบหลายด้านตลอดทั้งปี
ซึ่งมีทั้งความไม่แน่นอนของเศรษฐกิจโลก ปัญหาการเมืองภายในประเทศ
การชุมนุมเรียกร้องของกลุ่มต่างๆ ความผันผวนของราคาน้ำมันและเงินทุนเคลื่อนย้าย
รวมทั้งภัยพิบัติทางธรรมชาติต่างๆ ทั้งภัยแล้งและอุทกภัย
แต่ภาพรวมเศรษฐกิจไทยก็ยังสามารถเติบโตโดยได้รับแรงสนับสนุนจากการขยายตัวของภาคการส่งออกซึ่งเป็นเครื่องจักรสำคัญในการขับเคลื่อนเศรษฐกิจ
ถึงแม้ว่าเศรษฐกิจของสหรัฐอเมริกาจะยังไม่ฟื้นตัวและกลุ่มยุโรปเผชิญกับปัญหาการขาดดุลงบประมาณและวิกฤตหนี้สาธารณะ
แต่เศรษฐกิจเอเชียยังมีแนวโน้มปรับตัวดีขึ้นอย่างต่อเนื่องโดยเฉพาะจากพลังประเทศจีนซึ่งมีขนาดเศรษฐกิจใหญ่แซงขึ้นเป็นอันดับ
2 ของโลกแทนญี่ปุ่นแล้ว

อุปสงค์โดยรวมในประเทศค่อยๆ
ฟื้นตัวและมีบทบาทในการขับเคลื่อนเศรษฐกิจชัดเจนขึ้นในช่วงครึ่งหลังของปี
ดัชนีความเชื่อมั่นของนักธุรกิจปรับตัวดีขึ้น
การลงทุนขยายตัวอย่างต่อเนื่องทั้งการลงทุนภาครัฐบาลและภาคเอกชน
อัตราการว่างงานคงอยู่ในระดับต่ำ ราคาสินค้าเกษตรอยู่ในระดับสูง
ผู้บริโภคเริ่มมีความเชื่อมั่นในเสถียรภาพเศรษฐกิจ มีการจับจ่ายใช้สอยเพิ่มขึ้น
จะเห็นได้จากดัชนีความเชื่อมั่นของผู้บริโภคโดยรวมอยู่ในระดับที่เพิ่มสูงขึ้น
ส่วนภาคการท่องเที่ยวเริ่มปรับตัวดีขึ้น

อย่างไรก็ตาม การดำเนินธุรกิจในปัจจุบันยังเต็มไปด้วยความไม่แน่นอน
มีความซับซ้อนและเปลี่ยนแปลงเร็วมาก
มีคู่แข่งขันเข้ามาในตลาดอย่างต่อเนื่องและนับวันการแข่งขันจะยิ่งทวีความรุนแรงมากยิ่งขึ้น
บริษัทได้ตระหนักรับรู้และคำนึงถึงปัจจัยสำคัญดังกล่าว จึงได้บริหารจัดการในเชิงกลยุทธ์
มีการติดตามสถานการณ์ต่างๆ อย่างใกล้ชิดพร้อมกับปรับเปลี่ยนยุทธวิธีทั้งในเชิงรุกและการตั้งรับ
พัฒนาทักษะบุคลากรอย่างต่อเนื่องเพื่อให้สามารถบรรลุผลในสิ่งที่มุ่งหวัง
ส่งผลให้ยอดขายและกำไรมีอัตราการเติบโตเพิ่มสูงขึ้นเมื่อเปรียบเทียบกับปีที่ผ่านมา

นอกจากนี้ยังมีปัจจัยอื่นๆ ที่มีผลกระทบต่อผลการประกอบการทั้งที่ช่วยส่งเสริม
สนับสนุนหรือเป็นอุปสรรคต่อการประกอบธุรกิจ เช่น

1.  การดำเนินนโยบายการคลังและการเงินที่ยังคงผ่อนคลายด้วยการอัดฉีดเม็ดเงินเข้าสู่ระบบเศรษฐกิจ
    การทรงตัวของอัตราดอกเบี้ยที่อยู่ในระดับต่ำ การออกมาตรการกระตุ้นเศรษฐกิจในด้านต่างๆ
    ของรัฐบาล โดยเฉพาะโครงการภายใต้แผนปฎิบัติการไทยเข้มแข็ง
    ซึ่งช่วยลดค่าครองชีพและเพิ่มรายได้ให้กับประชาชน

2.  จากสภาพตลาดที่มีการแข่งขันกันอย่างรุนแรงมากยิ่งขึ้น มีคู่แข่งรายใหม่ๆ เข้าสู่ตลาด
    โดยใช้กลยุทธ์ทางการตลาดหลากหลายรูปแบบเพื่อช่วงชิงส่วนแบ่งทางการตลาด
    บริษัทได้วางกลยุทธ์เพื่อรักษาฐานลูกค้าเก่า
    ขณะเดียวกันได้พยายามเพิ่มฐานลูกค้าใหม่ด้วยการขยายช่องทางการจัดจำหน่ายและเพิ่มการโฆษณาประชาสัมพันธ์แบรนด์สินค้าเพื่อให้เกิดการรับรู้ในวงกว้างขึ้น

3.  เพื่อตอบสนองความต้องการของผู้บริโภคในทุกโอกาส
    บริษัทยังคงให้ความสำคัญในด้านการพัฒนาผลิตภัณฑ์ที่มีนวัตกรรมออกสู่ตลาดอย่างสม่ำเสมอและปรับปรุงคุณภาพการให้บริการในด้านต่างๆ
    เพื่อสร้างความเชื่อมั่นและความพึงพอใจสูงสุดให้กับผู้บริโภค

4.  การปรับเปลี่ยนโครงสร้างองค์กรเพื่อลดความซับซ้อนและเพิ่มความคล่องตัวในการบริหารจัดการ
    การส่งเสริมให้ผู้บริหารรุ่นใหม่เข้ามาดูแลรับผิดชอบบริหารงานที่ท้าทายขึ้นกว่าเดิม
    จัดตั้งทีมงาน Culture Working Team เพื่อร่วมสร้างค่านิยม 6 งามและวัฒนธรรมองค์กร
    Beauty from within
    จัดให้มีการอบรมสัมมนาบุคลากรทุกระดับอย่างต่อเนื่องทั้งภายในและภายนอกสถานที่
    ส่งเสริมสนับสนุนให้เกิดการแลกเปลี่ยนแบ่งปันความรู้ผ่านสื่อต่างๆ ภายในบริษัทโดยเฉพาะสื่อ
    Intranet
    และร่วมกันรณรงค์ปลูกจิตสำนึกให้ทุกคนปรับวิสัยทัศน์ส่วนตนให้สอดคล้องกับวิสัยทัศน์องค์กรเพื่อก้าวไปสู่ความสำเร็จร่วมกัน

5.  อัตราเงินเฟ้อปัจจุบันเริ่มมีแนวโน้มเพิ่มสูงขึ้นแต่ยังถือว่าอยู่ในระดับต่ำจึงไม่ได้ส่งผลกระทบต่อค่าครองชีพของประชาชนและความเชื่อมั่นของนักลงทุน
    ส่วนค่าเงินบาทได้แข็งค่าขึ้นอย่างต่อเนื่องเมื่อเปรียบเทียบกับเงินสกุลดอลลาร์สหรัฐเนื่องจากการไหลเข้าของเงินทุนตามแนวโน้มการฟื้นตัวของเศรษฐกิจในภูมิภาคเอเชีย
    จึงไม่ส่งผลกระทบอย่างมีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

อัตราเงินเฟ้อปัจจุบันที่อยู่ในระดับต่ำได้ช่วยลดผลกระทบในทางลบต่อค่าครองชีพของประชาชนโดยทั่วไปและความเชื่อมั่นของนักลงทุน
ส่วนค่าเงินบาทที่แข็งค่าขึ้นเมื่อเปรียบเทียบกับเงินสกุลดอลลาร์สหรัฐ แต่ค่อนข้างมีเสถียรภาพ
จะยังไม่ส่งผลกระทบอย่างมีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

2.  ผลการดำเนินงานที่ผ่านของแต่ละสายผลิตภัณฑ์

    1.  รายได้จากการขายหรือบริการ

ในปี 2553 บริษัทมีรายได้จากการขายรวม 1,267.22 ล้านบาท เพิ่มขึ้นจากปีก่อน 6.74%
โดยมาจาก 2 สายผลิตภัณฑ์หลัก ซึ่งมียอดขายตามลำดับ ดังนี้

1.  ผลิตภัณฑ์เครื่องสำอางและอุปกรณ์เครื่องดนตรี

มียอดขาย 1,095.26 ล้านบาท คิดเป็นสัดส่วนเท่ากับ 86.43% ของยอดขายรวมทั้งบริษัท
เปรียบเทียบกับปีก่อนมีอัตราเพิ่มขึ้น 5.90% มาจากการพัฒนาผลิตภัณฑ์ใหม่ๆ
ที่มีคุณสมบัติโดดเด่นและแตกต่างที่สามารถสร้างมูลค่าเพิ่มออกสู่ตลาดอย่างต่อเนื่อง
ทำให้สามารถเพิ่มกลุ่มลูกค้าใหม่ที่ใส่ใจในบุคลิกภาพและความงาม
ในขณะเดียวกันยังคงรักษาฐานลูกค้าเก่าไว้ได้อย่างเหนียวแน่น ผ่านกิจกรรม CRM (Customer
Relation Management)
ที่หลากหลายรูปแบบรวมไปถึงการสร้างความสัมพันธ์ที่ดีกับคู่ค้าซึ่งค้าขายกันมาอย่างยาวนาน
นอกจากนี้ยังได้ขยายช่องทางการจัดจำหน่ายทั้งกรุงเทพและต่างจังหวัดซึ่งได้รับการตอบรับเป็นอย่างดี

2.  ผลิตภัณฑ์เสื้อผ้า

มียอดขาย 171.96 ล้านบาท คิดเป็นสัดส่วนเท่ากับ 13.57% ของยอดขายรวมทั้งบริษัท
เปรียบเทียบกับปีก่อนมีอัตราเพิ่มขึ้น 12.37%
มาจากการเพิ่มขึ้นในเชิงปริมาณโดยเลือกใช้วัตถุดิบที่มีคุณภาพในการตัดเย็บและการออกแบบผลิตภัณฑ์ที่ตรงกับความต้องการของลูกค้าอย่างแท้จริงจำหน่ายในราคาที่สมเหตุสมผล
ทำให้ลูกค้าเกิดความเชื่อมั่นและพึงพอใจเมื่อได้สวมใส่

2.  รายได้อื่น

รายได้ซึ่งไม่ได้เกิดจากการดำเนินงานตามปกติมี 43.00 ล้านบาท เพิ่มขึ้นจากปีก่อน 16.14
ล้านบาท หรือเพิ่มขึ้น 60.06% โดยมาจากรายรับเงินชดเชยค่าใช้จ่ายและผลกำไรจากเงินลงทุน

3.  ต้นทุนขายและค่าใช้จ่าย

ในปี 2553 ที่ผ่านมา มีต้นทุนสินค้าขาย 649.55 ล้านบาท คิดเป็นสัดส่วน 51.26%
ของยอดขายสุทธิซึ่งเพิ่มขึ้นจากปีก่อน 1.45%
เกิดจากอัตราส่วนต้นทุนของสินค้าบางรายการที่เพิ่มสูงขึ้น
ส่วนค่าใช้จ่ายในการขายและบริหารมีจำนวนทั้งสิ้น 557.68 ล้านบาท โดยเพิ่มขึ้นจากปีก่อน 5.76%
มาจากหมวดการอบรมพนักงานเพื่อพัฒนาทักษะความรู้ความสามารถและหมวดส่งเสริมการตลาดและการขายเพื่อสร้างการรับรู้และกระตุ้นให้ลูกค้าเกิดการซื้อสินค้า

ในปีที่ผ่านมา บริษัทไม่มีภาระดอกเบี้ยจ่าย เนื่องจากบริษัทมีสภาพคล่องอยู่ในระดับที่ดีมาก
โดยเป็นผลมาจากความสามารถในการบริหารจัดการกระแสเงินสดที่มีประสิทธิภาพ

4.  กำไร

เมื่อนำรายได้จากการขายหักลบกับต้นทุนสินค้าขาย ค่าใช้จ่ายในการขายและบริหารแล้ว
บริษัทมีกำไรจากการดำเนินงาน 59.99 ล้านบาท ลดลงจากปีก่อน 8.56 ล้านบาท คิดเป็น
12.48% เนื่องจากเหตุผลที่กล่าวมาข้างต้น และเมื่อรวมรายได้อื่นๆ ที่มีมากขึ้นแล้ว
ส่งผลให้มีกำไรก่อนภาษีเงินได้นิติบุคคล 102.99 ล้านบาท เพิ่มขึ้นจากปีก่อน 7.58 ล้านบาท
หรือคิดเป็น 7.94% และเมื่อหักภาษีเงินได้นิติบุคคลแล้วคงเหลือกำไรสุทธิ 76.71 ล้านบาท
เพิ่มขึ้นจากปีก่อน 5.74%

หากเปรียบเทียบกับงบกระแสเงินสด
อัตราส่วนของเงินสดสุทธิจากการดำเนินงานต่อกำไรสุทธิมีจำนวน 1.52 เท่า เพิ่มขึ้นจากปีก่อน
1.08 เท่า ซึ่งนับว่าอยู่ในระดับที่ดีมาก

5.  อัตราผลตอบแทนต่อผู้ถือหุ้น

บริษัทจ่ายเงินปันผลสำหรับปี 2552 เป็นจำนวนเงิน 33.00 ล้านบาท เปรียบเทียบสัดส่วนเท่ากับ
45.49% ของกำไรสุทธิในปี 2552 ซึ่งสอดคล้องกับนโยบายการจ่ายเงินปันผลของบริษัท

3.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

3.  ฐานะการเงิน

    1.  สินทรัพย์

        1.  ส่วนประกอบของสินทรัพย์

  สินทรัพย์รวม ณ วันที่ 31 ธันวาคม 2553 มีมูลค่า 795.63 ล้านบาท เพิ่มขึ้นจากปีก่อน 104.93
  ล้านบาท หรือ 15.19% โดยมีสินทรัพย์หมุนเวียนเพิ่มขึ้น 77.44 ล้านบาท
  และมีสินทรัพย์ไม่หมุนเวียนเพิ่มขึ้น 27.49 ล้านบาท

  สินทรัพย์หมุนเวียนมีเงินสดและรายการเทียบเท่าเงินสดเพิ่มขึ้น 17.72 ล้านบาท
  เงินลงทุนชั่วคราวเพิ่มขึ้น 29.91 ล้านบาท
  เนื่องจากบริษัทได้นำเงินสดคงเหลือไปลงทุนในกองทุนเปิดตราสารหนี้ซึ่งมีความเสี่ยงด้านการลงทุนต่ำแต่มีสภาพคล่องสูงเพื่อสร้างผลตอบแทนที่ดีกว่าการฝากธนาคาร
  ลูกหนี้การค้าสุทธิเพิ่มขึ้น 9.81 ล้านบาท ตามการปรับเพิ่มขึ้นของยอดขาย สินค้าคงคลังเพิ่มขึ้น
  13.57 ล้านบาท จากการเตรียมสินค้าไว้จำหน่ายในช่วงเทศกาลปีใหม่และตรุษจีน
  ส่วนสินทรัพย์หมุนเวียนอื่นเพิ่มขึ้น 9.72 ล้านบาท

  สินทรัพย์ไม่หมุนเวียนมีเงินลงทุนในกิจการที่เกี่ยวข้องกันลดลง 0.16 ล้านบาท
  เงินลงทุนระยะยาวอื่นเพิ่มขึ้น 33.45 ล้านบาท
  จากการเปลี่ยนแปลงมูลค่าของเงินลงทุนตามหลักมูลค่ายุติธรรมและการเพิ่มขึ้นของเงินฝากประจำและตราสารหนี้เพื่อการลงทุน
  ที่ดินอาคารอุปกรณ์สุทธิลดลง 4.31 ล้านบาท สินทรัพย์ไม่มีตัวตนสุทธิเพิ่มขึ้น 0.28 ล้านบาท
  สิทธิการเช่าลดลง 2.19 ล้านบาท
  ซึ่งเป็นผลจากการตัดจ่ายตามอายุการใช้งานและมีสินทรัพย์ไม่หมุนเวียนอื่นเพิ่มขึ้นเล็กน้อย

2.  คุณภาพของสินทรัพย์

    1.  สินทรัพย์

  บริษัทได้ตั้งค่าเผื่อการด้อยค่าของสินทรัพย์เต็มจำนวน
  สำหรับเงินลงทุนในบริษัทที่มีผลประกอบการขาดทุนสะสม

2.  ลูกหนี้

  ลูกหนี้การค้าที่มีอายุเกิน 3 เดือน และเช็คคืนรวมกันทั้งสิ้นจำนวนเงิน 12.14 ล้านบาท
  มีสัดส่วนเพียง 5.59% ของลูกหนี้การค้าทั้งหมด เปรียบเทียบกับปีก่อนลดลง 13.73%
  สะท้อนให้เห็นถึงการบริหารสินเชื่อที่มีประสิทธิภาพดียิ่งขึ้น
  มีการติดตามเร่งรัดการจัดเก็บเงินอย่างใกล้ชิด
  บริษัทได้ตั้งค่าเผื่อหนี้สงสัยจะสูญโดยใช้เกณฑ์เดียวกันกับปีก่อนเป็นจำนวนเงิน 14.11 ล้านบาท

2.  สภาพคล่อง

    1.  กระแสเงินสด

  ในปี 2553 มีเงินสดสุทธิจากกิจกรรมดำเนินงาน 116.42 ล้านบาท เพิ่มขึ้นจากปีก่อนจำนวน
  84.43 ล้านบาท เนื่องมาจากการเพิ่มขึ้นของเจ้าหนี้การค้า
  เงินสดสุทธิใช้ไปจากกิจกรรมลงทุนมีทั้งสิ้น 65.71 ล้านบาท เพิ่มขึ้นจากปีก่อน 61.61 ล้านบาท
  ส่วนใหญ่เป็นเงินฝากประจำและเป็นเงินลงทุนในกองทุนเปิดตราสารหนี้ที่มีความเสี่ยงต่ำแต่มีสภาพคล่องสูง
  ส่วนเงินสดสุทธิใช้ไปในกิจกรรมจัดหาเงินมีทั้งสิ้น 33.00 ล้านบาท
  ซึ่งเป็นการจ่ายเงินปันผลให้ผู้ถือหุ้น เมื่อรวมกับเงินสดต้นปีแล้วมีเงินสดคงเหลือ ณ สิ้นปี 25.75
  ล้านบาท

2.  อัตราส่วนสภาพคล่องที่สำคัญ

3.  ณ สิ้นปี 2553 อัตราส่วนสภาพคล่องเท่ากับ 2.73 เท่า ลดลงจากปีก่อน 0.44 เท่า
    และอัตราส่วนสภาพคล่องหมุนเร็วเท่ากับ 1.26 เท่า ลดลงจากปีก่อน 0.29 เท่า
    แต่ยังคงมีสภาพคล่องในระดับที่สูงมากและเงินทุนหมุนเวียนยังมีอยู่อย่างเพียงพอ
    หากมองในภาพรวม Cash Cycle จะเฉลี่ยอยู่ที่ 101 วัน มีค่าลดลงจากปีก่อน 7 วัน
    โดยมีผลมาจากระยะเวลาขายสินค้าเฉลี่ยที่ลดลงระยะเวลาครบกำหนดของหนี้ระยะสั้นที่มีผลต่อสภาพคล่อง

  เนื่องจากสินทรัพย์หมุนเวียนมีมูลค่า 571.91 ล้านบาท
  สูงกว่าหนี้สินหมุนเวียนเป็นจำนวนเงินมากถึง 362.49 ล้านบาท
  และบริษัทไม่มีหนี้สินเงินกู้ยืมคงค้างอยู่เลยเป็นเครื่องบ่งชี้ให้เห็นถึงความเพียงพอของสภาพคล่องและความสามารถในการชำระหนี้ได้อย่างชัดเจน

3.  รายจ่ายลงทุน

บริษัทไม่ได้มีรายการลงทุนเพิ่มที่มีนัยสำคัญในปีที่ผ่านมาเนื่องจากสถานการณ์ภายนอกยังไม่เอื้ออำนวยอีกทั้งบรรยากาศในสังคมยังเต็มไปด้วยความขัดแย้ง

4.  แหล่งที่มาของเงินทุน

    1.  ความเหมาะสมของโครงสร้างเงินทุน

  บริษัทมีอัตราส่วนหนี้สินต่อส่วนของผู้ถือหุ้น (Debt to Equity) เพียง 0.39 เท่า
  เพิ่มขึ้นจากปีก่อนเล็กน้อย และไม่มีภาระเงินกู้ยืมคงค้าง
  ตัวชี้วัดเหล่านี้แสดงให้เห็นถึงโครงสร้างทางการเงินที่ดีและมีฐานะทางการเงินที่แข็งแกร่ง
  หากโอกาสทางธุรกิจเอื้ออำนวยและมีผลตอบแทนทางเศรษฐกิจที่คุ้มค่า
  บริษัทก็จะมีความสามารถในการขยายการลงทุนโดยใช้เงินกู้ยืมจากสถาบันทางการเงินได้อย่างแน่นอน

2.  ส่วนของผู้ถือหุ้น

  สิ้นปี 2553 ส่วนของผู้ถือหุ้นมีมูลค่า 573.97 ล้านบาท เพิ่มขึ้นจากปีก่อน 46.98
  ล้านบาทหรือเท่ากับ 8.91% โดยเป็นการเพิ่มขึ้นจากกำไรสุทธิประจำปี 76.71
  ล้านบาทและผลกำไรที่ยังไม่เกิดขึ้นจากการเปลี่ยนแปลงมูลค่าเงินลงทุนตามหลักมูลค่ายุติธรรม
  3.26 ล้านบาท และหักลดการจ่ายเงินปันผลสำหรับปี 2552 จำนวนเงิน 33.00 ล้านบาท

3.  หนี้สิน

  สิ้นปี 2553 บริษัทไม่มีเงินกู้ยืมจากสถาบันการเงินคงค้าง และในระหว่างปีก็ไม่มีการกู้ยืมเงินเลย
  จึงไม่มีความเสี่ยงจากความผันผวนของอัตราแลกเปลี่ยนหรืออัตราดอกเบี้ย
  บริษัทย่อมจะไม่มีปัญหาในการชำระดอกเบี้ยอย่างแน่นอนหากต้องใช้เงินกู้ยืมบ้างในบางโอกาส
  ส่วนหนี้สินที่มีอยู่ส่วนใหญ่เป็นเจ้าหนี้การค้าซึ่งบริษัทได้ชำระตรงตามกำหนดเวลาเสมอ

4.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

จากการติดตามแหล่งข้อมูลต่างๆ ได้คาดการณ์เกี่ยวกับสภาวะเศรษฐกิจไทยในปี 2554 ว่า
จะยังคงมีแนวโน้มขยายตัวอย่างต่อเนื่องจากปี 2553 แต่เป็นไปในทิศทางชะลอตัวลง
โดยได้รับแรงสนับสนุนจากการค้าโลกที่ยังคงเอื้อต่อการขยายตัวของการส่งออก
ถึงแม้ว่าจะมีความกังวลถึงการชะลอตัวของเศรษฐกิจในประเทศที่พัฒนาแล้ว อาทิ สหรัฐอเมริกา
ญี่ปุ่น และสหภาพยุโรป รวมถึงเศรษฐกิจจีนที่อาจมีแนวโน้มชะลอตัวลงบ้าง
อีกทั้งยังต้องเผชิญกับปัจจัยเสี่ยงจากกรณีเงินบาทแข็ง
ซึ่งจะลดทอนความได้เปรียบในการแข่งขันด้านการส่งออกของไทย

สำหรับภาคการบริโภค การลงทุน และการใช้จ่ายภายในประเทศ
ภาครัฐได้เตรียมออกมาตรการกระตุ้นเศรษฐกิจอย่างต่อเนื่อง
โดยเฉพาะโครงการประชาวิวัฒน์ที่ช่วยสนับสนุนการขับเคลื่อนเศรษฐกิจ
แต่ยังมีปัจจัยลบสำคัญที่เป็นอุปสรรคต่อการขยายตัวของเศรษฐกิจไทย คือ
ปัญหาความขัดแย้งในสังคมไทยก่อให้เกิดความไม่สงบทางการเมืองอย่างต่อเนื่อง
การเกิดข้อพิพาททางพรมแดนระหว่างประเทศเพื่อนบ้าน
ซึ่งทั้งหมดจะส่งผลกระทบต่อภาพลักษณ์ของประเทศและความเชื่อมั่นของนักลงทุนทั้งในและต่างประเทศ
นักธุรกิจ ผู้บริโภค รวมทั้งนักท่องเที่ยวชาวต่างชาติ และลุกลามต่อไปยังภาคธุรกิจต่างๆ
นอกจากนี้ยังมีปัจจัยเสี่ยงอื่นๆ ทั้งด้านการปรับขึ้นค่าจ้างและราคาสินค้าโภคภัณฑ์
แนวโน้มอัตราเงินเฟ้อซึ่งถีบตัวสูงขึ้น และการปรับขึ้นของอัตราดอกเบี้ยนโยบาย

อย่างไรก็ดี
บริษัทจะเตรียมความพร้อมไว้ล่วงหน้าเพื่อรับมือกับการเปลี่ยนแปลงที่จะเกิดขึ้นได้อย่างรวดเร็ว
กำหนดแผนฉุกเฉินรองรับกับสถานการณ์ทางด้านลบ
โดยคำนึงถึงปัจจัยความเสี่ยงของการประกอบธุรกิจอย่างรอบด้าน
บริหารองค์กรด้วยความระมัดระวัง วิเคราะห์ปัญหาต่างๆ
ที่เกิดขึ้นอย่างถี่ถ้วนโดยใช้หลักของเหตุและผล
มุ่งมั่นพัฒนานำเสนอสินค้าและบริการให้ตรงกับความต้องการของผู้บริโภคเพื่อสร้างความพึงพอใจและเกิดความประทับใจสูงสุด
ปรับปรุงระบบสารสนเทศในด้านต่างๆ
เพื่อนำมาใช้ในการตัดสินใจและแก้ไขปัญหาได้อย่างทันเหตุการณ์
พัฒนาบุคลากรทุกระดับให้มีศักยภาพเพื่อเพิ่มขีดความสามารถในการแข่งขัน
ตลอดจนเสริมสร้างบรรยากาศในองค์กรให้เกิดพลังร่วม
พร้อมรับมือกับสภาพแวดล้อมที่มีความซับซ้อนและกระแสการเปลี่ยนแปลงรอบด้านเพื่อมุ่งสู่ความสำเร็จร่วมกันและเติบโตไปอย่างยั่งยืน

ค่าตอบแทนของผู้สอบบัญชี

  3.1 ค่าตอบแทนจากการสอบบัญชี (Audit fee)

ในปี 2553 บริษัทได้จ่ายค่าตอบแทนการสอบบัญชีให้กับดร.วิรัช อภิเมธีธำรง แห่งสำนักงาน
ดร.วิรัช แอนด์ แอสโซซิเอทส์ เป็นจำนวนเงินรวม 595,000.00 บาท

0.  ค่าบริการอื่น – ไม่มี